Jong vrou van Bfn kom inbreker met sy eie wapen by | Netwerk24
Deur André Damons 19 Augustus 2019 20:28
Die inbreker se slagoffer was toe nie so inskiklik soos wat hy gehoop het nie.
Carmen Smith (21) van Bloemfontein se neus en voorkop is beseer toe 'n inbreker haar Sondagoggend met 'n tipe "duiwelsvurk" aangerand het.
Hy kan boonop sy sterre dank dat hy uit die huis kon kom, want die 21-jarige Carmen Smith het gesê hy het "ongelukkig" weggekom. Dit nadat sy hom 'n hele paar houe gegee het. "Ek het hom gem**r!"
Dit blyk dat vermoedelik meer as een rower omstreeks 02:00 by die huis in Cleggsingel, Universitas, ingebreek het. Die voordeur en 'n veiligheidshek is oopgebreek.
Smith, 'n ontvangsdame, het wakker geword van haar kamerlig wat brand. Haar 12-jarige sussie, Lisa, het by haar in die kamer geslaap en ook wakker geskrik.
Sy was op die punt om op te staan om die lig af te sit toe 'n man skielik orent spring en hulle beveel om stil te bly en hul oë toe te maak.
Lisa het gehoorsaam, maar haar ouer suster het geweier en die inbreker het haar met 'n stuk yster, wat soos 'n "duiwelsvurk" lyk, oor die kop geslaan en probeer om komberse oor haar kop te gooi.
"Hy het langs my kom staan en weer die beddegoed oor my kop probeer gooi, maar ek het gekeer. Hy het my oor my neus geslaan. Toe gryp ek die yster en begin gil. My sussie het ook gegil. Toe hardloop hy weg.
"Ek het hom agternagesit en by die voordeur probeer vaskeer. Ek het hom geslaan. Ek het hom 'n paar houe gegee. Ek het hom gem**r!" sê sy.
So lyk die stuk "duiwelsvurk" waarmee die inbreker Carmen Smith (21) in haar kamer aangeval het.
Haar sussie het gehoor hoe die man iets vir iemand by die venster sê. Die gesin vermoed dus dat hy nie alleen was nie. 'n TV, skootrekenaar en twee selfone is gesteel terwyl die voortvlugtende inbreker met niks by die huis uit is.
"Die mense kan mos nie net by in die huis inkom en maak wat hulle wil nie. Hulle kan nie net vat wat hulle wil en ons moet niks doen nie. Hulle het geen reg om in die huis te kom nie. Dit is nie cool nie.
"Hulle het hulself gemaklik gemaak en het selfs kos uit die yskas gevat. Toe kom hy vir my. Dit gaan meer as net 'n stuk yster vat om my te keer om terug te baklei. Ek is bly ons is nie ernstig beseer nie," sê Smith.
Benewens die hou oor haar neus het sy skraapmerke aan haar voorkop en nek.
Volgens lt.kol. Thaba Covane, polisiewoordvoerder, het die rower gedreig om hul ouers dood te maak as die susters sou skreeu.